Nordøstfyn: Dagen før sin 28 års fødselsdag måtte Peter Sternkopf fra Marslev mærke retssamfundets hammer falde endnu en gang, da Landsretten den 20. november stadfæstede den dom på to års fængsel, som en nævningeret i Odense idømte ham tilbage i april.

Sammen med sin kæreste blev han i august 2018 anholdt og tiltalt for henholdsvis tyveri og hæleri af hundredvis af designer-genstande, som politiet fandt på deres fælles bopæl nord for Kerteminde.

Her stod ikke mindre end 19 Piet Hein lysestager, 11 Kay Bojesen-figurer, 16 Kähler-vaser samt adskillige Poul Henningsen-lamper og Royal Copenhagen porcelæn i huset.

Til politiet har de to tidligere forklaret, at de nyder en fælles interesse for design-klassikere, at de handler meget på lokale kræmmermarkeder og i Facebook-grupper på internettet, og så har de på det seneste været heldige at arve flere effekter af familiemedlemmer.